Naționala de tineret întâlnește Armenia în preliminariile CE 2025: "Nu îmi imaginez o sincopă în acest joc"
Echipa naţionala de tineret a României întâlneşte duminică Armenia, de la 13:00, pe Armavir Stadium.
"Nu îmi imaginez o sincopă în acest joc", a spus selecționerul naționalei de tineret, Daniel Pancu
Meciul contează pentru Grupa E a preliminariilor Campionatului European U21 din 2025. Selecţionerul Daniel Pancu a declarat că tratează foarte serios meciul, chiar dacă adversarii ocupă în prezent ultimul loc în clasamentul grupei E.
"Meciuri uşoare nu mai există. Cred că şi jucătorii sunt conştienţi de acest lucru. Iar un exemplu mai bun decât că Elveţia nu a reuşit să câştige în Armenia (n.r. – scor 0-0).
Pentru că Armenia e o echipă cu doi-trei jucători buni în atac şi în Giuleşti când am jucat ne aducem aminte că a avut o bară. Aşa că noi cu siguranţă vom trata jocul acesta foarte, foarte serios.
Nu ne uităm nicio clipă la clasament. Nu îmi imaginez o sincopă în acest joc, însă, pentru că diferenţa şi de valoare, şi de clasament, e clar în favoarea noastră.
Dar trebuie să intrăm ca o echipă profesionistă pe teren. Noi pregătim jocul acesta ca şi cum jucăm cu liderul grupei", a spus selecționerul.
"E o anomalie că aceste calificări se joacă pe o perioadă atât de întinsă", recunoaște Daniel Pancu
Pancu este deranjat de perioada lungă de timp în care se joacă aceste preliminarii, între 8 septembrie 2023 și 15 octombrie 2024.
"Sunt jucători noi la această acţiune pentru că au fost acele accidentări sau evenimentele nedorite.
Aşa că am fost nevoit să convoc alţi jucători, practic debutanţi la U21 sunt Maftei, care e un jucător cunoscut la loturile de juniori, Pandele, de care am fost foarte mulţumit de evoluţiile lui la U20, şi Dănuleasă, care şi el e un jucător obişnuit al loturilor naţionale. Deci practic nu e niciunul care să nu fi fost în anturajul echipei naţionale", a adăugat Pancu, potrivit FRF TV.
"E o anomalie, să spunem aşa, că aceste calificări se joacă pe o perioadă atât de întinsă, pentru că se pot întâmpla multe.
De exemplu, noi în toamnă am încheiat foarte bine, mă refer la coeziunea grupului, la forma atinsă de echipă. Iar aceste lucruri, ţinând cont de calitatea jocului, ne dădeau speranţe foarte mari la o calificare. Acum însă e un nou început pentru toţi.
Şi iar e ciudat, pentru că după un meci în martie, ultimele jocuri, cele decisive, urmând să le disputăm în toamnă. Ne consolăm cu ideea că toţi au acelaşi condiţii ca şi noi", a explicat el.